D`Andreina isch sehr es ufgweckts Chind. Sie isch immer am umenand luege und nimmt alles uf. Motorisch isch sie sehr gschickt. Sie nimmt am aller,iebschte d Händ is Muul und duet am Dume nuggele. Au wenn sie es Nuschi i de Hand hät, wanderet das diräkt richtig Gsicht. Und geschter hät sie sich vom Buch uf de Rugge dreit. Wenn sie uf em Rugge liet, chan sie sich ufd Siite dreie. (Sie chunt nanig uf de Buch, will de Arm no im Wäg isch…) Eigentlich seit mer, dass sich d Chind cirka mit 4 Monat afanget dreie und d  Andreina isch ja jetzt erscht 10 Wuche alt. Dur das, dass sie so e Ufgweckti isch, hät sies aber sehr schwer zum ischlafe. Sie isch zwar müed, macht aber immer d Auge wieder uf. Es chönt ja sii, das mer öppis chönti verpasse. Mir müend sie darum nöd stimuliere, sondern ihre hälfe zum abschalte. Darum tue ich jetz mal probiere, sie am morge, immer öppe zur gliiche Ziit nachem stille, grad in Wage z legge und es Tüechli vore ane zhänke. So hät sie nöd z vill Iidrück vo usse und chunt eventuell zur Rueh und chan chli pfüüsele. Das wär für eus beidi na guet. Sie wär nöd so müed und ich chönt es Stündli öppis für mich mache.